অধিনায়ক ডেভিড ওয়ার্নারের টানা তৃতীয় হাফ সেঞ্চুরি। ৪৮ বলে করলেন ৭৪ অপরাজিত। শিখর ধাওয়ানের ফর্মে ফেরা। করলেন ৫৩ অপরাজিত। ভুবনেশ্বর কুমারের দুর্দান্ত বোলিং। নিলেন ২৯ রানে চার উইকেট। তার মধ্যে রয়েছে প্রতিপক্ষের সবচেয়ে বিপজ্জনক দুই ব্যাটসম্যান অ্যারন ফিঞ্চ এবং সুরেশ রায়নার উইকেট। 
ত্রয়ীর মিলিত অবদানে আইপিএলের রাস্তায় দুর্দান্তভাবেই ফিরে এল সানরাইজার্স হায়দরাবাদ। টুর্নামেন্টের শুরুতে যাদের রক্তশূন্য দেখাচ্ছিল, তারাই বৃহস্পতিবার দশ উইকেটে হারিয়ে দিল সবচেয়ে এবারের সবচেয়ে ধারাবাহিক দল গুজরাত লায়ন্সকে। 
সুরেশ রায়নার নেতৃত্বে লায়ন্স এর আগে তিনটি ম্যাচের তিনটিতেই জিতেছিল। বৃহস্পতিবারের ম্যাচের আগে তারাই ছিল আইপিএল টেবিলে দু’নম্বরে। এখন সেই জায়গা নিয়ে নিল ওয়ার্নারের হায়দরাবাদ। কলকাতা নাইট রাইডার্স শীর্ষস্থান ধরে রেখেছে। 
তবে দশ উইকেটে জিতলেও রায়নাদের মাত্র ১৩৫-৮ স্কোরে আটকে রাখার জন্য নায়ক ভুবনেশ্বরই। রায়না ৫১ বলে ৭৫ করেন। ম্যাচের সেরা ভুবনেশ্বর টার্নিং পয়েন্ট হিসাবে বেছে নিচ্ছেন ফিঞ্চের উইকেটই।